Det stod mellem socialdemokratiske Ulla Astman, der er formand for Region Nordjylland, og Venstres Stephanie Lose, der er formand for Region Syddanmark, da der skulle findes en afløser for Bent Hansen, som har været formand for Danske Regioner i 10 år. Umiddelbart virkede det til at være et rigtig godt udgangspunkt for Ulla Astman, da fire ud af fem regionsrådsformandsposter i landet er besat af socialdemokrater. Men sådan skulle det ikke gå. Onsdag pegede Radikale Venstre på Stephanie Lose fra Venstre, og det blev den afgørende stemme. - Jeg synes, det er ærgerligt. Socialdemokratiet har haft fremgang i de danske regioner, så jeg håbede, at man ville have respekt for vælgernes dom. Det har man så ikke i Radikale Venstre, siger Ulla Astman. Som en del af aftalen får Radikale Venstre formandsposten for Sundhedsudvalget i Danske Regioner. - Jeg er ærgerlig – især på mit partis vegne. Det ville være rimeligt, at partiet, der generelt vandt valget, besatte formandsposten. Det giver nogle skår i samarbejdet med Radikale Venstre i Danske Regioner, siger Ulla Astman. Hun understreger, at det ikke vil få betydning for samarbejdet med Radikale Venstre i Region Nordjylland – kun i Danske Regioner. Nu vil hun arbejde for posten som næstformand. - Jeg forventer, at næstformandsposten ender i mit parti. Det drejer sig om at få lavet så god en aftale som muligt, siger Ulla Astman.

Opsummering:
Ulla Astman håbede på formandsposten, men den gik til Venstres Stephanie Lose. Nu håber hun på posten som næstformand.